Llíria acollirà per primera vegada un concert de la banda militar Inmemorial del Rey nº 1
05 de febrer de 2019

La Unidad de Música del Regimiento Inmemorial del Rey nº 1 del Cuartel General del Ejército oferirà un concert extraordinari a la ciutat de Llíria, en què serà la primera actuació d’esta banda militar a la  localitat edetana.

Per tal de perfilar els preparatius del concert, l’alcalde de Llíria, Manolo Civera, i el regidor de Música Pedro Vicente, s’han reunit hui amb el director tinent coronel d’esta  Unitat de Música, Juan Bautista Messeguer, i el comandant Bartolomé Nadal.

“El concert d’esta agrupació és la constatació ferma i decidida d’apostar per una programació musical atractiva i de qualitat”, ha explicat el primer edil edetà. “Des de la Ciutat de la Música, volem amb este acte fer un homenatge a esta formació i a la gran quantitat de músics professionals de Llíria han integrat o formen part de les plantilles de les bandes militars a tot el país, al mateix temps que manifestem la nostra major admiració a l’Exèrcit d’Espanya per la seua labor”.

El concert de la Unidad de Música del Regimiento Inmemorial del Rey nº 1 tindrà lloc el dissabte 2 de març, a les 20.00 hores, al teatre de la Banda Primitiva de Llíria. A més d’este concert, com ja es va anunciar la setmana anterior, Llíria acollirà el concert de l’Orquestra Simfònica RTVE el pròxim 13 d’abril.